Video: Duurste huis in Amerika verkoop | Maroela Media
Video: Duurste huis in Amerika verkoop
'n Video van die strandhuis volg onderaan die berig. 'n Strandhuis aan die ooskus van Amerika is teen 'n rekordbedrag van $120 miljoen (R1.25 miljard) verkoop.
Copper Beech Farm in Greenwich, Connecticut, se verkooptransaksie is Vrydag gefinaliseer, het die Greenwich Time berig. "Dit is die duurste eiendom wat nog ooit in Amerika verkoop is," het David Ogilvy, eiendomsagent, aan die koerant gesê.
Die huis is verlede jaar in Mei te koop aangebied vir $190 miljoen.
Die huis is oorspronklik in 1898 opgerig in 'n Frans-Renaissance-boustyl. Die 1 250 vierkante meter huis, op 20 hektaar grond, het 12 slaapkamers, nege badkamers en 10 kaggels. Daar is ook 'n biblioteek, solarium, wynkelder en 'n vleuel waar personeel kan tuisgaan.
Die eiendom sluit twee eilande, nagenoeg 1.5 km strand, 'n tennisbaan, swembad en borrelbad in. Die huis bied glo ook 'n asemrowende uitsig oor die Atlantiese Oseaan, aldus Christie's International Real Estate.
Die koper se naam is nie bekend gemaak nie.
Ogilvy sê dit is die duurste enkelgesinhuis wat nog ooit in Amerika verkoop is. Die vorige rekord was $117.5 miljoen vir 'n huis in Kalifornië. Die Broken O Ranch in Montana is in November 2012 vir $132.5 miljoen verkoop, maar aangesien dit op 50 000 hektaar grond geleë is, is dit nie as 'n enkelgesinhuis beskou nie. -SAPA